Intervista Ma' Mariella Mizzi – Minn Għalliema Għal Nutar
Lil Mariella Mizzi, ħafna jafuha. Jafuha fuq it-televiżjoni ma' Corazon jew inkella tgħaddi xi parir jew ieħor bħala nutar. Hemm min ġieli rnexxielu jaqra xi parir minn tagħha fuq ir-rivista tagħna l-Gwida. Insomma żgur li mhux wiċċ ġdid għal ħafna minnkom. Aħna ħadna l-opportunità nitkellmu ftit magħha u niskopru aktar dwar Mariella u r-relazzjoni tagħha ma' Corazon. Iktar ma tikber Corazón, aktar id-differenza bejn il-ġenerazzjoni rispettiva tagħna qed tonqos, u nista' ngħid li llum aktar minn qatt qabel, jien u hi naqblu, partikolarment f'dak li għandu x'jaqsam mal-professjoni tagħna u fid-deċiżjonijiet importanti tal-ħajja. Ovvjament, ġieli nitlewmu, speċjalment peress li t-tnejn għandna rasna iebsa. Però kull tilwima tgħaddi mill-ewwel u Corazón għandha ħabta twarrab l-argument malajr. B'mod ġenerali naqblu ħafna. Is-sostenn li nagħtuha jien u missierha huwa dak li, fl-opinjoni tiegħi, kull ġenitur għandu jagħti lil uliedu. Nippruvaw insegwu dejjem dak li tagħmel, u nagħmlulha kuraġġ biex ma taqtax qalbha, anke meta proġett ikun ambizzjuż u diffiċli. Fuq kollox, hi taf li lilna ssibna dejjem hemm, fi kwalunkwe ċirkustanza. Sa minn meta kont żgħira kont ngħid li rrid insir għalliema, imma mbagħad kultant kienet tiġini l-ħajra li naqbad il-linja tal-liġi. Dejjem kont inklinata ħafna lejn l-istudju tal-lingwi, u b'mod naturali mis-Sixth Form bqajt għaddejja għall-Università biex ksibt il-B.Ed. (Hons.) fil-Malti u l-Għarbi. Bħala għalliema kont għal qalbi ħafna. Però x-xewqa li nistudja l-liġi baqgħet fija, u wara li żżewwiġt u kelli t-tifla bdejt il-kors tal-Liġi. Mill-bidu nett kelli f'moħħi li wara li nikseb id-Dottorat fil-Liġi nagħżel il-warrant ta' nutar u mhux ta' avukat, għax aktar kien jogħġobni x-xogħol nutarili. Hekk kont qtajt iż-żewġ xewqat tiegħi. Qatt ma naf li ddispjaċieni dwar kif imxew l-affarijiet, anzi nħoss li l-esperjenza li ħadt fil-qasam tat-tagħlim illum tgħinni ħafna f'dak li qed nagħmel. Il-kuntatt bejnietna huwa kontinwu, speċjalment dwar problemi u sitwazzjonijiet li jinqalgħu fuq ix-xogħol. Però fuq livell personali nippruvaw li nsibu ħin biex niltaqgħu u nqattgħu ħin flimkien, u f'dawn il-laqgħat nitkellmu fuq kollox 'barra fuq ix-xogħol. Fortunatament, it-tnejn li aħna għandna interessi oħra minbarra l-professjoni, u allura f'dawn il-ħinijiet nippreferu li nitkellmu dwar dawn l-interessi l-oħra. Corazón bħali għandha għal qalbha ħafna l-familja, u għaldaqstant nippruvaw li nsibu kemm jista' jkun ħin biex ingawduha mill-aħjar li nistgħu. Ċerti esperjenzi jiddependi kif tħares lejhom. Kultant jiġru affarijiet li ma tkunx taf hux suppost tidħaq jew tibki. Għax in-nies tivvintahom kultant! Darba ċemplitli klijenta u talbitni mmur id-dar ta' missierha u ommha għax missierha ried jagħmel testment imma kien "ftit ma jiflaħx" u ma setax joħroġ. Allura mort id-dar tal-ġenituri tagħha, u xħin dħalt sibt lil missierha rieqed fis-sodda. L-omm bdiet tgħajjatlu f'widnejh, "Ġiet in-Nutar!" Jien għedtilha biex ma tqajmux għax jinħasad, u ssuġġerejtilha li tħallih jistenbaħ waħdu. Imma hi ħarsitli bid-dmugħ f'għajnejha u qaltli, "Dak ma jqumx ta, ilu f'koma għoxrin sena!" Dak il-ħin ma kontx naf nidħaqx jew nibkix. Fil-verità kienet sitwazzjoni traġika, imma l-ħsieb biss li din il-mara ppretendiet li jien nagħmel testment lil xi ħadd li ma jafx li qed jgħix, kien xi ħaġa inkredibbli. Il-mużika hija parti mill-kostituzzjoni tiegħi, verament. Dak kollu li fih ritmu u ħoss sabiħ lili jolqotni. Insegwi x-xena lokali kontinwament. Ġieli kunċert jew festival li jintwera fuq it-televixin narah anke darbtejn biex inkun ċerta li ma tlift xejn. Meta kont iżgħar kont indoqq il-klarinett mal-banda u allura l-mużika naqraha u forsi napprezzaha aħjar. San Remo minn dejjem kont insegwih mill-bidu sat-tmiem, u anke kelli x-xorti li mmur narah. Il-Eurovision insegwih ħafna, u nipprova nsiefer biex nara s-serati kollha, kull sena. Napprezza kull ġeneru ta' mużika, mhux dik popolari biss. Din is-sena f'għeluq snini Corazón xtratli klarinett. Nispera li jirnexxili nsib il-ħin biex nerġa' nibda ndoqq dan l-istrument li għandu ħoss tant sabiħ. Naħseb li l-fatt li kemm jien kif ukoll żewġi Joe minn dejjem konna nsegwu San Remo għen biex Corazón telgħet b'inklinazzjoni lejn il-mużika Taljana. Fil-fatt hi stess tgħid li l-ispirazzjoni tagħha ġeneralment tiġi minn hemm. Dwar jekk Corazón wirtitx leħinha minni, nispera li iva, imma forsi din hija biss xewqa tiegħi. In-nanniet u z-zijiet paterni tiegħi dejjem kienu membri attivi ta' 12th May Band and Social Club. Ironikament, ommi u missieri ma kinux daqshekk akkaniti. Però jien sa minn meta kont tifla żgħira kont nixtieq li nitgħallem strument mal-banda tagħna. Kien żmien meta l-bniet ma kinux jiġu aċċettati. Kont insistejt biex idaħħluni nitgħallem, avolja kont għadni tifla żgħira ta' xi disa' snin, u l-kumitat ta' dak iż-żmien kien aċċettani bħala l-ewwel alljieva tifla. Illum għandna bandisti femminili daqskemm għandna maskili, u dwar dan kburija ħafna, għax forsi tajt ftit kontribut jien biex wasalna sa hawn. Illum il-festa ta' San Filep tfisser ħafna xogħol u sagrifiċċju, mhux biss għalija bħala l-president attwali tas-soċjetà li kienet laqgħetni fi ħdanha tant snin ilu, imma għal dawk kollha ta' madwari li bħali jqisu l-festa tar-raħal bħala l-avveniment prinċipali tas-sena soċjali tagħhom. Meta inti jkollok imħabba għall-edukazzjoni u għal-liġi, u jirnexxilek iżżewwiġhom it-tnejn flimkien, bilfors li tħoss sodisfazzjon kbir. Li ngħallem lill-istudenti tal-Liġi mhix xi ħaġa ġdida għalija. Imma dan il-proġett fi ħdan id-DegreePlus Programme tal-Università ta' Malta, li fih jiena se nkun qed ngħallem L-Użu tal-Malti fil-Qasam Legali, għalija huwa ħolma li qed titwettaq. Il-fatt li numru sabiħ ta' studenti daħlu għalih jagħmilli ħafna kuraġġ, għax juri li hawn interess biex fil-qasam legali tintuża lingwa tajba. Ma nippretendix li se ngħallem il-perfezzjoni. Imma nippretendi li niżra' f'min se jaħdem bil-lingwa fil-qasam legali kuxjenza li dokument jinkiteb bl-aħjar mod possibbli, kif jagħmel ġieħ lil ilsienna. Il-prinċipju tiegħi hu: jekk l-aqwa għodda li għandi bżonn fil-professjoni tiegħi hija l-lingwa, kif nista' naħdem sewwa mingħajr għodda tajba? Wieħed forsi jista' jinnota li meta nikteb xi ħaġa nkun qed nipprovoka diskussjoni. Ħafna drabi taħdem, u r-rispons ikun wieħed qawwi kull darba. Il-kummenti nsegwihom, u nuri li qed insegwihom, għax inkella jieqfu. Ħafna drabi meta s-suġġett ikun kontroversjali niktbu dak il-ħin li jiġi f'moħħi, għax jien hekk magħmula. Ovvjament, noqgħod attenta li ma nweġġa' lil ħadd u li ma naqbiżx il-limiti. Bl-istess mod, fejn jiġi ċans li nxerred xi ċajta ma nitilfux, għax wisq nieħu gost nara lil min jitbissem. Hija kwistjoni ta' tqassim tajjeb tal-ħin. Il-ħinijiet li nqatta' l-uffiċċju huma twal ħafna, però xorta waħda kuljum ngħaddi nara lill-papà tiegħi, għax inħoss il-bżonn li nserraħ moħħi li ma jonqsu xejn. Apparti hekk bħal kull mara rrid nieħu ħsieb id-dar tiegħi, bil-għajnuna ta' żewġi Joe. Għalkemm spiss nilmentaw li l-ġurnata hija qasira, jekk tqassam il-ħin sew issib ħin għal kollox. Il-Ħdud, pereżempju, inħobb inqattagħhom inħit. M'iniex waħda li norqod ħafna, u għalhekk ħafna affarijiet nagħmilhom billejl ukoll. Sa issa qed inlaħħaq ma' dan kollu. Jekk fil-futur ma nibqax nista' nagħmel daqshekk, almenu ma jiddispjaċinix li, meta stajt, qgħadt nitnikker.